Orangtatua deng basudara tuang hati jantong!
Acim skrek par pagi-pagi nih, tagal Sander ada kasih kaluar kelder dua buah skali.
Acim: uiii... sampe tadi malang o? Tar stom e
Sander: beta mau kas suara mar su lat ale abang. Beta ada taru pisang sarambu di langkang tuh, abis pintu ka dapor su tutu, beta tar buka lai, skang dong kira beta tusa kumbali.
Acim: se lia langsik paskali
Sander: omba sadiki tuh mar akang goyang bagus ale
Acim: mo di sana bagus o? Basudara dong di sana hidop bagumana?
Sander: di sana moi abang. Lautang tabuka lebar paskali di muka-muka negri, mar pante bapaser macang katong nih amper tar ada. Batu buku-buku mai dalang negri, macang orang ada angka taru bagitu. Mar negri-negri bagus paskali
Acim: iyo e, kong kalu dong mancari bagumana?
Sander: ao itu tar susah par dong. Mangael ka buang jaren sakali sa su batahang hidop satu dua minggu
Acim: mo makanang?
Sander: limpa. Tar kurang apapa
Acim: la anana skolah bagumana?
Sander: beta lia sabang hari anana pi skolah tuh jua. Kalu sapuluh orang langgar muka pintu tida, mo asal abang kuat manyao sa, tagal sapulu-sapulu kas slamat pagi
Acim: anana tuh dari alus-alus lai su ajar hormat orang
Sander: cuma macang tuang deng nyonya guru amper tar ada, barang beta lia dari dong maso sampe pulang, tandang-tandang bola sa, la sparo anana dudu ka seng maeng-maeng di kintal skolah sa
Acim: yah tuhang. La skang bagumana?
Sander: Tagal itu beta bilang ana Yohanis dalang tuh, musti rajing balajar, tamang-tamang di pulu-pulu sana tar ada guru la buku jua susah par dapa
Acim: iyo, mar itu tar ada yang tar'kira dong di sana?
Sander: tuang tau lai. Mar bae jua kata Pandita-pandita ada upaya par tulung-tulung anana balajar lai
Acim: dar dolo tuh nyong. Skolah tuh gareja su biking banya la su tulung banya orang lai. Katong samua nih dolo jua maso Skolah Kresten
Sander: iyo ka?
Acim: se baru tau ka pura-pura lupa?
Sander: hahahah... lupa abang!
Acim: lalu nyong, jalang oto ada o?
Sander: saruas jua sondor e
Acim: apa te? Pulu tuh akang basar o?
Sander: garos amper dapa Nusa Aponno nih kapa abang
Acim: la kalu tar ada jalang oto, orang-orang pi mangente basudara di negri-negri laeng, ka kalu ada makburet di negri laeng, dong mangente bag'mana?
Sander: mo pilih te
Acim: pilih apa?
Sander: mau hotu ka panggayo?
Acim: ao Sander, jang se kabualang beta. Hotu ka panggayo tuh laste ada cuma taong dalapangpuluh bagitu. Ini su langgar taong sambilangpuluh sampe su taong nol ulang kaduapuluh nih
Sander: dong ada aspal mangkali panjang dari sini sampe di kubur sambilang depa sa kapa, mar itu jua putus tagal jumbatang pende mangkali 10 meter sa akang su ta'ero di tengah, la lia parsis cabang kartafel
Acim: sapa karja asal jadi tuh?
Sander: tuang tau, kalu tar Abunawas mo Yako Bodoh te
Acim: la dong tar dapa tagor?
Sander: maka tau deng dong
Acim: itu musti tagor nyong, kalu seng dong pawaru kiri kanang tar ada hasil apapa babae satu par rayat lai
Sander: itu akang
Acim: se tamang tambong yang orang basar tuh, pi saleng akang carita nih par dong la dong lia akang, kalu seng sapa mau tulung rayat banya di sana
Sander: beta manyimpang kelder nih dolo, la beta mau ka bendar nih
Acim: akang mangapa? Ini antua Mina pung kelder kabaya deng kaeng sorga toh?
Sander: abang e, sampe beta mama pung isi kelder sa abang tau?
Acim: Sander, hidop babirman nih bagitu. Dolo antua Mina tuh kalesang barang bukang maeng. Tempo-tempo tida, kelder tuh antua kas kaluar la jumur, supaya jang mai-mai hetu kabaya-kabaya. La antua taru cengkeh karing di akang dasar, baru tindis deng kabaya deng kaeng sorga yang babunga merah tuh. Jadi lia kelder nih pung rupa, katong su tau isi
Sander: iyo ale. Hidop bae macang bagitu tuh su susah dapa par oras nih e
Acim: seng susah bagumana, sorang su seng pastiu deng kelder ka orang tatua pung barang-barang tua lai, tagal sorang dapa kas bodoh deng barang plastik
Sander: itu akang!
Acim: konci rekeng, tiap taong bali baru, la kas plastik lama-lama sorang pi prop di semung par biking rusak alam
Sander: iyo ale. Beta mau bale ka kelder jua
Acim: talat
Sander: barang?
Acim: dalang rumah su pono deng barang-barang tuh la mau soso kelder di mana lai?
Sander: itu kumbali
Acim: biking rumah baru
Sander: taha pisi
Acim: hahahaha.....muka pamalas macang se tuh, kepeng jua gali tinggal lama-lama dalang se sak
Sander: cari hal kumbali
Acim: hahaha....bajalang sapulduahari, pulang-pulang bukangnya pi lur dusung mar cari karja deng pekerjaan yang anana alus-alus jua bisa biking
Sander: sudah jua, beta jua ada tulung bini nih, spok apa nih
Acim: hahaha....ator jua nyong. Beta pi pameri do, duriang su taru buah kacil. Juni kona
Sander lia Acim bajalang kas tinggal dia. Pas mau bale lia kelder bagini, Sander dapa inga apapa satu
Sander: abang e. Abang!
Acim tastop la bale muka par Sander
Sander: dangke lai par sagu dua forna deng kopi kapal api tuh
Acim tatawa sa, la bale badang pi kabong!